Bybelskool » WEEK 5 – Jesaja 36-39
Ons gaan dié 4 hoofstukke ‘n hoofstuk ‘n dag deurlees, en die laaste dag ‘n bietjie terugkyk na wat die Here ons al geleer het van Homself en sy manier om met mense, met my, te werk. Dit gaan dus ‘n rustige week wees, wat jy kan gebruik om diep na te dink en te reflekteer oor die betekenis van die leeswerk tot dusver.
Hoofstuk 36-39 kom byna woordeliks ooreen met 2 Konings 18-20, behalwe vir 2 goed: 1) Hiskia se lied in 38:9-20 kom net in Jesaja voor en 2) die boete wat Hiskia aan Sanherib betaal in 2 Kon 18:14-16 kom nie voor in Jesaja nie (vgl ook 2 Kron 32). Jy kan ook my bydrae oor 2 Konings se weergawe lees: 2 Konings 18-20 – God luister waar sy eer in gedrang kom.
Die fokus is op die bedreiging van Assirië en die Here se ingrype om Juda te verlos, waarin Hiskia dit regkry, anders as sy pa Agas, om sy vertroue in God en nie in Egipte te plaas nie. Daarna kom die besoek van die Babelse afvaardiging, wat Hiskia egter verlei om sy skatte in hoogmoed vir hulle ten toon te stel. Die oordeelsuitspraak van Jesaja op dié optrede van Hiskia lei dan die volgende deel van die boek in, wat afspeel teen die bedreiging en onderdrukking deur die einste Babel.
Ons lees hoofstuk 36-39 as volg:
Donderdag 17 Februarie Jesaja 36
Vrydag 18 Februarie Jesaja 37
Maandag 21 Februarie Jesaja 38
Dinsdag 22 Februarie Jesaja 39
Woensdag 23 Februarie Terugkyk na deel I